૫ ઓક્ટોબર, ૧૯૪૫ના રોજ (વીકિપીડિયા સહિત ઇન્ટરનેટ પર ઉપલબ્ધ લગભગ તમામ જગ્યાએ તેમની જન્મતારીખ, વર્ષ, મહિનાની માહિતી ખોટી છે.) અમરેલી જિલ્લાના ધારી તાલુકાના દલખાણિયા ગામે પિતા પૂંજાભાઈ અને માતા મોંઘીબહેનના ઘેર તેમનો જન્મ થયેલો. તેમના પિતાની મૂળ અટક તો લાઠિયા, પણ દિવાળીબહેન તો ભીલ તરીકે જ પ્રખ્યાત થયાં. સાવજોની ધરા એવા ગીરમાં તેમનું બાળપણ વીત્યું હોઈ સાહસવૃત્તિ તેમનામાં સહજ રીતે પાંગરેલી. જે આગળ જતાં તેમના જીવનમાં વિવિધ તબક્કે પ્રગટ થતી રહી. નવ વર્ષે પિતાની જૂનાગઢ બદલી થતા તેઓ સપરિવાર ત્યાં આવી ગયાં અને ત્યાં તેમનાં લગ્ન લેવાયેલાં, પણ પિતાને વેવાઈ સાથે કોઈ બાબતે મનદુઃખ થતાં બીજા જ દિવસે સાસરિયું છોડી દીધેલું. એ પછી તેમણે બીજા લગ્નનો વિચાર સુદ્ધાં કર્યો નહીં. દરમિયાન ઘરની આર્થિક પરિસ્થિતિ સારી ન હોઈ તેમણે એક ડૉક્ટરને ત્યાં કામ કરવાનું શરૃ કરી દીધું. જોકે આ બધાંની વચ્ચે પણ નાનપણથી પાંગરેલા ગાવાના શોખે વિદાય નહોતી લીધી. દરરોજ સવારે તેમનાં માતા મોંઘીબહેન દળણું દળવા બેસે એટલે નાનકડા દિવાળીબહેન તેમની સામે બેસી જતાં. માતા જે લોકગીત ગાય તે તેઓ કોરસ સ્વરૃપે ઝીલે અને શીખતાં જાય. આ રીતે લગ્નગીતો, લોકગીતો તેમને તેમની માતા પાસેથી વારસામાં મળેલાં. આકાશવાણી રાજકોટમાં તેઓ પસંદગી પામ્યાં ત્યારે તેમને મહેનતાણા તરીકે પાંચ રૃપિયા મળેલા જે એ વખતે બહુ મોટી રકમ ગણાતી. દિવાળીબહેનને વિશ્વાસ નહોતો આવતો કે ગાવા માટે કોઈ આટલા રૃપિયા આપે. પછી તો અભણ દિવાળીબહેનનાં ગીતો-લોકગીતોએ આકાશવાણી પર ધૂમ મચાવી દીધી. લાઇવ સ્ટેજ કાર્યક્રમોમાં તેમણે પ્રાણલાલ વ્યાસ, લાખાભાઈ ગઢવી, ભીખુદાન ગઢવી અને પ્રફુલ દવે સાથે સ્ટેજ શેઅર કર્યું. તો ગુજરાતી ફિલ્મોમાં પણ તેમના અનોખા અવાજે જબરું આકર્ષણ ઊભું કર્યું. એમાં ઘણી ફિલ્મો તો એવી હતી જે માત્ર તેમના ગીતના કારણે હિટ નીવડેલી. તેમની લોકપ્રિયતા એવી કે, અન્ય રાજ્યોમાં રહેતાં ગુજરાતીઓ પણ તેમના કાર્યક્રમો ગોઠવતાં. તો અમેરિકા, ઇંગ્લેન્ડ, આફ્રિકા, કેનેડા અને દુબઈમાં પણ તેમણે કાર્યક્રમો કરેલાં. ગુજરાતી લોકગાયકીમાં તેમના અનોખા પ્રદાનને ધ્યાનમાં રાખીને વર્ષ ૧૯૯૦માં તેમને પદ્મશ્રી સન્માનથી નવાજવામાં આવ્યાં. આ સિવાય હેમુ ગઢવી ઍવૉર્ડ, સંગીત નાટક અકાદમી ઍવૉર્ડ અને ગુજરાતી સમાજ ઓફ ન્યૂજર્સી તરફથી પણ તેમને સન્માન મળ્યું.